**Organizacija rada u školskoj godini 2021./2022. u OŠ Centar, Rijeka**Organizacija školske i nastavne godine podliježe dokumentima koji propisuju mjere za sprječavanje korona virusa, **„Uputama za sprječavanje i suzbijanje epidemije bolesti Covid-19 vezano uz rad   
predškolskih ustanova, osnovnih i srednjih škola u školskoj godini 2021./2022.“** Hrvatskog zavoda za javno zdravstvo i Ministarstva znanosti i obrazovanja.   
Svaka je škola, u skladu sa svojim mogućnostima, dužna organizirati rad u skladu s navedenim dokumentom.   
Nastava će za sve učenike od 1. do 8. razreda ostati u jutarnjoj smjeni, s različitim vremenom dolaska i odlaska iz škole. **Nastava će se odvijati bez školskog zvona. Nastavni sat traje 45 minuta.**

**Raspored nastavnih sati**

|  |  |  |
| --- | --- | --- |
| **SAT** | **RAZREDNA NASTAVA** | **PREDMETNA NASTAVA** |
| **1.** | **7:55 – 8:40** | **8:00 – 8:45** |
| **2.** | **8:45 – 9:30** | **8:50 – 9:35** |
|  | **ODMOR** |  |
| **3.** | **9:45 – 10:30** | **9:40 – 10:25** |
|  |  | **ODMOR** |
| **4.** | **10:35 – 11:20** | **10:40 – 11:25** |
| **5.** | **11:25 – 12:10** | **11:30 – 12:15** |
| **6.** | **12:15 – 13:00** | **12:20 – 13:05** |
| **7.** | **13:05 – 13:50** | **13:10 – 13:55** |

Učenici razredne nastave imat će veliki odmor nakon 2. nastavnog sata, od 9:30 do 9:45, a učenici predmetne nastave nakon 3. školskog sata, od 10:25 do 10:40.

**Svakodnevno ulaženje u školsku zgradu - za učenike**

Učenici dolaze u školu u različito vrijeme, na različite ulaze, bez okupljanja u školskom dvorištu i čekanja u redu. Svaki učenik, kada dođe, ulazi odmah u školsku zgradu i odlazi u svoj razred. Iznimno je važna točnost pri dolaženju. Učenici dolaze prema rasporedu ( 1.-4. razred 7,50 sati, a 5.-8. 7,55 sati) i ulaze u školu kroz:   
glavni ulaz: 1.,2., 3., 4.,5.,6.razred   
bočni ulaz: 7.,8.razred

Ukoliko netko od učenika dođe prije 7:35, također može ući u školu i u svoju učionicu bez čekanja.   
  
**Raspored razrednih odjela po razredima**

Nastava se neće održavati u kabinetima, osim kabinetu informatike za sve učenike škole, kabinetu kemije za učenike 7. razreda i kabinetu fizike za učenike 8. razreda, te će svi učenici stalno biti smješteni u iste razrede, i to :   
1 – učionica 3   
2 – učionica 3   
3 – učionica 1   
4 – učionica 2   
5 – učionica 4   
6 – učionica 5   
7 – učionica 7   
8 – učionica 8

**Ulaženje u školsku zgradu za roditelje**

Roditelji ne ulaze u školsku zgradu.

Informacije, roditeljski sastanci i ostali dolasci roditelja u školu bit će unaprijed dogovoreni, kao i način na koji će se komunikacija odvijati, a koji će ovisiti o trenutačnoj epidemiološkoj situaciji. Roditelji koji imaju potrebe za komunikaciju s tajništvom, računovodstvom, pedagoginjom i ravnateljicom telefonski će dogovoriti susret. Svaki odrasli posjetitelj u prostoru škole treba nositi masku, a pri ulazu mu se mjeri temperatura.   
  
**Korištenje sanitarnih čvorova**

Korištenje sanitarnih čvorova za učenike bit će olakšano činjenicom da će veliki odmor za razrednu nastavu biti u različito vrijeme od predmetne nastave.   
Sanitarni čvorovi koristit će se na sljedeći način:   
Prizemlje: 1., 2., 3., 4.razred,   
Gornji kat : 5.,6., 7., 8.razred

**Odvijanje nastavnog rada**

Svakog jutra prije dolaska u školu učenici će i dalje mjeriti temperaturu, evidentirati u bilježnicu koju će nositi sa sobom u školu i dati na uvid učitelju na prvom nastavnom satu. (Mlađim učenicima mjerit će temperaturu roditelji).   
Učenici od 1. do 4. razreda ne trebaju na nastavi nositi maske, ali ipak ih moraju imati ukoliko im u nekim situacijama zatrebaju, primjerice u zajedničkim prostorima škole.   
Učenici predmetne nastave također na nastavnom satu ne trebaju nositi maske, ali ih moraju nositi pri korištenju zajedničkih prostora – pri ulaženju u školu i inače na hodnicima, prilikom odlaska na sanitarni čvor te prema potrebi. Stoga trebaju imati maske kod sebe svaki dan.   
Pri ulasku u školu dezinficirat će obuću i odmah oprati/dezinficirati ruke, što će činiti prilikom svakog ponovnog ulaska u školu (nakon odmora, nastave TZK i sl.). Svaki razred koristi sanitarni čvor prema rasporedu.   
U svim učionicama su dezinfekcijska sredstva, tekućina za dezinfekciju površina, kao i papirnati ručnici za korištenje prema potrebi. Prednost se daje pranju ruku pred dezinfekcijskim sredstvima, osobito za učenike mlađe dobi.   
Kada učenici prema rasporedu sati imaju nastavu Tjelesne i zdravstvene kulture, trebaju donijeti u školu sportsku opremu, s rezervnom majicom koju mogu kasnije presvući.   
Organizirat će se dodatna, dopunska i izborna nastava, kao i izvannastavne aktivnosti u prostorima škole, uz pridržavanje mjera distance među učenicima. Programi Grada Rijeke, kao što su Moja Rijeka i Građanski odgoj ove će se godine održavati.   
Preporučeno je s učenicima boraviti što više na otvorenom prostoru, te u tom smislu u nastavu općenito, a osobito u nastavu Tjelesne i zdravstvene kulture uključiti šetnje bližom okolicom Škole.   
Nije preporučljivo posuđivati pribor niti nepotrebno dodirivati predmete i površine u razredu ili u prolazu hodnicima.   
Budući da učenici ne smiju napuštati školski prostor do kraja nastave, preporučamo da sa sobom ponesu marendu, ukoliko je neće uzimati u školi. Školska marenda naručivat će se samo od onih dobavljača koji poštuju epidemiološke propise. Školsku marendu će prije kraja 3., odnosno 2. sata preuzeti zaduženi učenici u hodniku ispred kuhinje i odnijeti u razred (osim prvih razreda).